**Előterjesztés munkaanyaga**

**a Képviselő-testület 2023. május 24-i ülésére**

**6. napirendi pont: 2023. évi intézményi bérrendezések**

***Tisztelt Képviselő - Testület!***

Az idei évben az infláció mértéke növekedésének ellensúlyozására a kormány 15% mértékkel emelte a nyugdíjakat, ennek következtében született meg az a gondolat a Polgármester Úr fejében, hogy az aktív dolgozók se szenvedjenek hátrányt az önkormányzati intézményekben. Igaz, hogy a törvényi 14 %-os minimálbér- és garantált bérminimum 16 %-os emelése január 1. napjával megtörtént, de ebből a körből számos dolgozó kimaradt. A Polgármester Úr év első munkamegbeszélésen tett egy ígéretet, hogy amennyiben a gazdálkodásunk következtében a pénzügyi helyzet megengedi, szeretné mind a Hivatal, mind pedig az Önkormányzat és intézményei tekintetében egységesen a 15 %-os mértékű béremelést realizálni 2023. január 1. napjától visszamenőleges hatállyal, a június havi bér kifizetésével egyidejűleg, a következőképpen: akinek a törvényi emelés okán egyáltalán nem emelkedett január 1-től a bére, annak 15 %-al, akinek nem emelkedett legalább 15%-kal, annak kiegészítjük a bérét a 15 %-os mértékű emelésre.

Április hónapban a költségvetési adatok áttekintését követően megállapította, hogy a béremelés (ami a minimálbéreseknél csupán az 1 %-os különbözeti összeg) – a személyügyi előadó kimutatása alapján összességében éves szinten 16.683e Ft-ot jelent – teljesíthető.

Kérem a t. Képviselő-testületet, hogy az alábbi határozati javaslatot elfogadni szíveskedjenek.

Határozati javaslat:

*………/2023.( V.24.) számú képviselő-testületi határozat*

*Délegyháza Község Önkormányzatának Képviselő-testülete eldönti, hogy saját forrásból a bruttó bér 15 %-os mértékű emelését biztosítja a Délegyházi Polgármesteri Hivatal, Délegyháza Község Önkormányzata, a Délegyházi Napsugár Óvoda , a Délegyházi Vackor Bölcsőde és a Zsebi-Baba Családi Bölcsőde alkalmazottai részére a következőképpen: akinek a törvényi emelés okán egyáltalán nem emelkedett január 1-i hatállyal a bére, annak 15 %-kal rendeli el megemelni; akinek nem emelkedett legalább 15%-kal, annak a bére a 15 %-os mértékig kerül kiegészítésre azzal, hogy annak kifizetése első alkalommal 2023. július havi bérkifizetéssel egyidejűleg, 2023. január 1-i visszamenőleges hatállyal történjen.*

*Felkéri a hivatalát, hogy a költségvetés-módosításokat ennek kapcsán minden intézmény tekintetében eszközölje.*

*Határidő: azonnal*

Felelős: polgármester, jegyző, gazdasági vezető

Összeállította: Varju Miklósné személyügyi előadó

Előterjesztéssé nyilvánítva: 2023. május 24.